বিএসএফআইসি'র নিয়ন্ত্রণাধীন ১৫টি চিনিকলের অধিকাংশই অতি পুরাতন হওয়ায় অত্যাবশ্যক যন্ত্রপাতি প্রতিস্থাপনের মাধ্যমে এগুলোর কার্যদক্ষতা বৃদ্ধিসহ উৎপাদন অব্যাহত রাখার জন্য বিভিন্ন প্রকল্প গ্রহণ করা হয়। গৃহীত প্রকল্পসমূহের মধ্যে দুটি প্রকল্পের বাস্তবায়ন কাজ সমাপ্ত হয়েছে। বর্তমানে নিম্নোক্ত চারটি প্রকল্প বাস্তবায়নাধীন আছে:

সমাপ্ত প্রকল্প(২টি):

১) 'সাতটি চিনিকলের পুরাতন সেন্টিফিউগাল মেশিন প্রতিস্থাপন' প্রকল্পটি ৩০-০৬-২০১১ তারিখে সমাপ্ত হয়েছে।

২) 'বিএমআর অব ফরিদপুর সুগার মিলস লি.' প্রকল্পটি ৩০-০৬-২০১৩ তারিখে সমাপ্ত হয়েছে।

বাস্তবায়নাধীন প্রকল্প(৪টি):

১) 'বিভিন্ন চিনিকলের জন্য পাওয়ার টারবাইন, ডিজেল জেনারেটর ও বয়লার প্রতিস্হাপন': জানুয়ারি২০১৫ পর্যন্ত ক্রমপুঞ্জিত আর্থিক অগ্রগতি ৩৭০০.০০ লক্ষ টাকা যা প্রকল্প ব্যয়ের ৮৪.৮২%। প্রকল্পভুক্ত বাস্তব কাজের মধ্যে ডিজেল জেনারেটর-১০০%, বয়লার - ৯২% এবং পাওয়ার টারবাইনের ৯৯% কাজ সমাপ্ত হয়েছে ।

২) ' বিএমআর অব কেরু অ্যান্ড কোং (বিডি) লি.' : একনেক অনুমোদিত ব্যয় ৪৬৫৭.৪৭ লক্ষ টাকায় জুন ২০১৪ এর মধ্যে উন্মুক্ত দর পদ্ধতির পরিবর্তে Turn-key ভিত্তিতে প্রকল্পটি বাস্তবায়নের জন্য ১৮-০৯-২০১৩ তারিখে বাংলাদেশ মেশিন টুলস ফ্যাক্টরি (বি এম টি এফ) এর সাথে চুক্তি সম্পাদিত হয়। পরবর্তীতে প্রকল্পটির বাস্তবায়ন মেয়াদ জুন ২০১৫ পর্যন্ত এক বছর বৃদ্ধি করা হয়। প্রকল্পটিতে ফেব্রুয়ারি ২০১৫ পর্যন্ত ক্রমপুঞ্জিত ব্যয় ৭০৬.৫৪ লক্ষ টাকা যা প্রকল্প ব্যয়ের ১৫.১৭%। চলতি এডিপিতে বরাদ্দকৃত ৩২০০.০০ লক্ষ টাকার মধ্যে জানুয়ারি ২০১৫ পর্যন্ত ১৫৮৭.০০ লক্ষ টাকা অবমুক্ত করা হয়েছে। প্রকল্প বাস্তবায়ন মেয়াদ মাত্র ছয় মাস অবশিষ্ট থাকলেও বাস্তবায়ন অগ্রগতি সন্তোষজনক না হওয়ায় ২৫-০১-২০১৫ তারিখে শিল্প মন্ত্রণালয়ে প্রকল্পের স্টিয়ারিং কমিটির ৩য় সভা অনুষ্ঠিত হয়। সভার সিদ্ধান্ত মোতাবেক অন্যান্যের মধ্যে বিএসএফআইসি কর্তৃক বিএমটিএফ-কে প্রদত্ত এলসি বাতিলের জন্য সোনালী ব্যাংককে অনুরোধ জানানো হয়েছে। এছাড়া, প্রকল্প বাস্তবায়ন দ্রুততর করার লক্ষ্যে কর্মপরিকল্পনা সংশোধন করে পুনরায় প্রেরণ এবং আমদানিতব্য যন্ত্রপাতি Shipment এর পূর্বে যোগ্যতাসম্পন্ন কর্মকর্তার মাধ্যমে পরিদর্শনের জন্য বিএমটিএফ-কে অনুরোধ জানানো হয়েছে।

৩) 'ঠাকুরগাঁও চিনিকলের পুরাতন যন্ত্রপাতি প্রতিস্হাপন এবং সুগার বিট থেকে চিনি উৎপাদনের প্রয়োজনীয় যন্ত্রপাতি সংযোজন': প্রকল্পটির অনুকূলে গত ২০১৩-২০১৪ এডিপিতে অবমুক্ত ৩২০.০০ লক্ষ টাকায় মালামাল পরিবহণ যানবাহন সংগ্রহ করা হয়েছে যা প্রকল্প ব্যয়ের ৩.১৫%। চলতি ২০১৪-২০১৫ এডিপিতে বরাদ্দকৃত ৩০০০.০০ লক্ষ টাকা হতে এ পর্যন্ত অবমুক্ত ১৩৬৫.০০ লক্ষ টাকার মধ্যে ফেব্রুয়ারি২০১৫ পর্যন্ত ব্যয়ের পরিমাণ ২৩.৭২ লক্ষ টাকা । প্রকল্পের ক্রমপুঞ্জিত আর্থিক অগ্রগতি ৩.৩৯% এবং বাস্তব অগ্রগতি ৫.০০%। প্রকল্পের 'প্রজেক্ট ইঞ্জিনিয়ারিং' কাজের জন্য আহবানকৃত পুনঃ EOI-এ প্রাপ্ত প্রস্তাবসমূহ হতে ৭টি প্রতিষ্ঠানকে সংক্ষিপ্ত তালিকাভুক্ত করে তাদেরকে পূর্ণাংগ RFP ডকুমেন্ট প্রদানপূর্বক কারিগরি ও আর্থিক প্রস্তাব দাখিলের অনুরোধ করা হলে ৬টি প্রতিষ্ঠান প্রস্তাব দাখিল করে। কারিগরি মূল্যায়নের পর যোগ্যতা অর্জনকারী সর্বনিম্ন আর্থিক দরদাতার সাথে নেগোসিয়েশন চলছে।

৪) 'নর্থবেঙ্গল চিনিকলে কো-জেনারেশন পদ্ধতিতে বিদ্যুৎ উৎপাদন ও সুগার রিফাইনারি স্হাপন': ৭৩৪৬.৮১ লক্ষ টাকা প্রাক্কলিত ব্যয়ে

ফেব্রুয়ারি ২০১৪ হতে ডিসেম্বর ২০১৬ মেয়াদে বাস্তবায়নের জন্য প্রকল্পটি অনুমোদিত হয়। চলতি ২০১৪-২০১৫ এডিপিতে বরাদ্দকৃত ২২০০.০০ লক্ষ টাকার মধ্যে ১০০০.০০ লক্ষ টাকা অবমুক্ত করা হয়েছে । ফেব্রুয়ারি২০১৫ পর্যন্ত ব্যয়ের পরিমাণ ১৫.০০ লক্ষ টাকা। প্রকল্পের আর্থিক অগ্রগতি ০.২০% এবং বাস্তব অগ্রগতি ৩.০০%। প্রকল্পের 'প্রজেক্ট ইঞ্জিনিয়ারিং' কাজের জন্য আহবানকৃত পুনঃ EOI-এ প্রাপ্ত প্রস্তাবসমূহ হতে ৭টি প্রতিষ্ঠানকে সংক্ষিপ্ত তালিকাভুক্ত করে তাদেরকে পূর্ণাংগ RFP ডকুমেন্ট প্রদানপূর্বক সর্বশেষ ০৮-০৩-২০১৫ তারিখের মধ্যে কারিগরি ও আর্থিক প্রস্তাব দাখিলের অনুরোধ করা হয়েছে।